Informatīvais ziņojums par Latvijas Republikas un Ekonomiskās sadarbības un attīstības organizācijas sadarbības politikas pamatnostādņu īstenošanas gaitu laika posmā no 2013. gada jūlija līdz 2014. gada jūnijam un par Latvijas pievienošanās Ekonomiskās sadarbības un attīstības organizācijai procesu

**I PAMATOJUMS**

Pamatojoties uz Ministru kabineta 2004. gada 25. augusta rīkojuma Nr. 589 „Par Latvijas Republikas un Ekonomiskās sadarbības un attīstības organizācijas (OECD) sadarbības politikas pamatnostādnēm” 3. punktu un Ministru kabineta 2013. gada 2. decembra rīkojuma Nr. 584 „Par darba grupu sarunām par Latvijas Republikas pievienošanos Ekonomiskās sadarbības un attīstības organizācijai” 9. punktu, un ministru prezidentes L. Straujumas 2014. gada 20. jūnija rezolūciju nr. 12/SAN-996, Ārlietu ministrija (turpmāk – ĀM) ir sagatavojusi informatīvo ziņojumu par minēto pamatnostādņu īstenošanas gaitu un aktuālo situāciju attiecībā uz Latvijas (turpmāk - LV) pievienošanās Ekonomiskās sadarbības un attīstības organizācijas (turpmāk – OECD) procesa gaitu.

**II SARUNU PROCESS PAR LATVIJAS PIEVIENOŠANOS** **OECD**

2013. gada 15. oktobrī OECD Padomes sēdē Parīzē tika apstiprināta LV iestāšanās saruna „Ceļa karte”. Tā nosaka LV pievienošanās plānu organizācijai, t.sk. iestāšanās nosacījumus, procedūras, kā arī min konkrētas komitejas un darba grupas, kuras vērtēs LV esošo politiku atbilstību OECD standartiem.

2013. gada 9.-10. decembrī formāli tika uzsākts LV pievienošanās OECD process ar OECD ģenerālsekretāra vietnieka *William C. Danvers* un OECD sekretariāta un direktorātu pārstāvju vizīti Rīgā. OECD direktorātu pārstāvji detalizēti informēja LV pusi par pievienošanās sarunām organizācijai, t.sk. katra direktorāta un atbilstošo komiteju darba organizāciju, plānotajiem izvērtējumiem u.c. sarunu norises organizācijai nepieciešamo informāciju.

2014. gada 14. februārī ĀM valsts sekretārs A. Pildegovičs iesniedza OECD ģenerālsekretāra vietniekam *William C. Danvers* LV iestāšanās sarunu sākotnējo memorandu. Sākotnējā memorandā ir atspoguļots LV sākotnējais viedoklis par LV tiesību aktiem un to piemērošanas prakses atbilstību 230 OECD instrumentiem. Pēc LV iestāšanās sarunu sākotnējā memoranda iesniegšanas OECD ir saņemti jauni juridiskie instrumenti, par kuriem šobrīd tiek gatavotas sākotnējās pozīcijas.

Pēc LV sākotnējā memoranda iesniegšanas OECD, ir uzsāktas tehniskās pievienošanās sarunas. OECD komitejas un darba grupas vērtē LV spēkā esošo tiesību aktu un to piemērošanas prakses atbilstību OECD juridiskajiem instrumentiem.

Š.g. 6.-7. maijā Parīzē notika ikgadējā OECD Ministru padome, uz kuru pirmo reizi tika aicināta arī LV – piedalījās ārlietu ministrs E. Rinkēvičs, ekonomikas ministrs V. Dombrovskis un finanšu ministrs A. Vilks. Vizītes ietvaros ārlietu ministrs E. Rinkēvičs tikās ar OECD ģenerālsekretāru *A. Gurria* un pārrunāja LV pievienošanās OECD sarunu gaitu. OECD ģenerālsekretārs uzsvēra, ka LV sarunās uz priekšu virzās sekmīgi, kā arī tika atzīmēta efektīvā sadarbība ar LV valsts iestādēm.

Sarunu noslēgumā katra komiteja sniegs savu formālo viedokli par LV tiesību aktu un to piemērošanas prakses atbilstību OECD juridiskajiem instrumentiem. Pēc pozitīva lēmuma pieņemšanas katrā no „Ceļa kartē” minētajām 21 komitejām, jautājums par LV sarunu pabeigšanu un pievienošanos OECD tiks virzīts uz OECD Padomi, kur tiks pieņemts lēmums par LV uzaicināšanu kļūt par OECD dalībvalsti (pievienošanos OECD Konvencijai) un par pievienošanās nosacījumiem. Ņemot vērā iesniedzamās informācijas apjomu, faktu, ka OECD komiteju sanāksmes ir 2 - 4 reizes gadā, kā arī laiku, kas nepieciešams izvērtējumu veikšanai un dalībvalstu diskusijām, varam prognozēt, ka tehniskās sarunas varētu tikt pabeigtas līdz 2015. gada beigām.

**III AKTIVITĀTES, KAS VĒRSTAS UZ LATVIJAS VIRZĪBU DALĪBAI OECD CEĻA KARTĒ MINĒTAJĀS KOMITEJĀS**

LV iestāšanās sarunu „Ceļa kartē” ir minētas šādas komitejas un darba grupa: Investīciju komiteja, Korporatīvās pārvaldības komiteja, Finanšu tirgu komiteja, Apdrošināšanas un privāto pensiju komiteja, Konkurences komiteja, Fiskālo lietu komiteja, Vides politikas komiteja, Ķimikāliju komiteja, Publiskās pārvaldības komiteja, Regulatīvās politikas komiteja, Statistikas komiteja, Ekonomikas un attīstības analīzes komiteja, Izglītības politikas komiteja, Nodarbinātības, darba un sociālo lietu komiteja, Veselības komiteja, Tirdzniecības komiteja un Eksporta kredītu darba grupa, Zivsaimniecības komiteja, Zinātnes un tehnoloģiju politikas komiteja, Informācijas, datoru un komunikācijas politikas komiteja, Patērētāju aizsardzības politikas komiteja un Kukuļošanas apkarošanas starptautiskajos biznesa darījumos darba grupa.

Šobrīd atbildīgās LV institūcijas sagatavo un iesniedz papildus informāciju (anketas, informatīvie materiāli u.c.), notiek OECD komiteju misijas Rīgā, OECD komitejās tiek veikti izvērtējumi.

**Investīciju komiteja**

Atbildīgā institūcija par LV interešu pārstāvēšanu Investīciju komitejā ir ĀM. Līdzatbildīgās institūcijas – Ekonomikas ministrija (turpmāk – EM), Finanšu ministrija (turpmāk – FM), Tieslietu ministrija (turpmāk – TM), Zemkopības ministrija (turpmāk – ZM), Satiksmes ministrija (turpmāk – SAM), Kultūras ministrija (turpmāk – KM), Latvijas Banka (turpmāk – LB), Finanšu kapitāla tirgus komisija (turpmāk – FKTK), Aizsardzības ministrija (turpmāk – AIM).

Kopš 2004. gada LV piedalās Investīciju komitejas darba grupā dalībnieka statusā. Šī gada 12. maijā OECD sekretariātam tika iesniegta LV aizpildītā Investīciju komitejas anketa, kurā LV tika lūgta informācija saistībā ar Liberalizācijas kodeksiem, OECD Vadlīnijām multinacionālajiem uzņēmumiem, nacionālo režīmu, Starptautisko investīciju un multinacionālo uzņēmumu deklarāciju, u.c. ar Investīciju komitejas darbību saistītiem jautājumiem. OECD Sekretariāta tehniskā izpētes misija plānota 2014. gada 15.-17. septembrī. Sākotnējais LV pārskata ziņojums varētu tikt izskatīts 2014. gada decembra Investīciju komitejas sanāksmē. Gala ziņojums varētu tikt skatīts 2015. gada rudenī.

**Kukuļošanas apkarošanas starptautiskajos biznesa darījumos darba grupa**

Atbildīgā institūcija par LV interešu pārstāvēšanu Kukuļošanas apkarošanas starptautiskajos biznesa darījumos darba grupā ir TM. Līdzatbildīgās institūcijas – Korupcijas novēršanas un apkarošanas birojs (turpmāk – KNAB), FM, ĀM, Ģenerālprokuratūra.

2013. gada 3. oktobrī LV kļuva par pilntiesīgu dalībnieku Kukuļošanas apkarošanas starptautiskajos biznesa darījumos darba grupā. Lai kļūtu par OECD dalībvalsti, Kukuļošanas apkarošanas starptautiskajos biznesa darījumos darba grupā ir nepieciešams iziet divas izvērtēšanas fāzes. Tās var uzsākt pēc Konvencijas par ārvalstu amatpersonu kukuļošanas apkarošanu starptautiskajos biznesa darījumos ratifikācijas. 2014. gada 30. maijā LV kļuva par 41. dalībvalsti OECD Konvencijai par ārvalstu amatpersonu kukuļošanas apkarošanu starptautiskajos biznesa darījumos.

Pirmajā fāzē tiek veikts likumdošanas izvērtējums, savukārt 2. fāzē tiks izvērtēta Konvencijas par ārvalstu amatpersonu kukuļošanas apkarošanu starptautiskajos biznesa darījumos praktiskā ieviešana. 2014. gada 3.-6. jūnijā norisinājās OECD Kukuļošanas apkarošanas starptautiskajos biznesa darījumos darba grupas sanāksme, kurā izskatīja pirmo LV novērtējuma ziņojumu, lai noteiktu tiesību aktu atbilstību OECD Konvencijas par kukuļdošanas ārvalstu amatpersonām apkarošanu starptautiskajos biznesa darījumos prasībām. Plānots, ka 2. fāze sāksies 2014. gada oktobrī. LV 2. fāzes novērtējuma ziņojumu tiek plānots pieņemt Kukuļošanas apkarošanas starptautiskajos biznesa darījumos darba grupas plenārsēdē 2015. gada 9.-12. jūnijā.

Ieviešot OECD Konvencijas par ārvalstu amatpersonu kukuļošanas apkarošanu starptautiskajos biznesa darījumos prasības, KNAB ar mērķi informēt uzņēmējus par iekšējās kontroles mehānismiem korupcijas novēršanai 2014. gada vasarā uz latviešu valodu ir pārtulkojis OECD, ANO Narkotiku un noziedzības novēršanas biroja un Pasaules Bankas 2013. gada nogalē angļu valodā publicēto rokasgrāmatu „*Anti-Corruption Ethics and Compliance Handbook for Business*”. Lai veiktu minētā materiāla tulkošanu un pavairošanu, ir saņemta OECD Sabiedrisko lietu un komunikāciju direktorāta atļauja. Rokasgrāmata ir praktisks palīgs uzņēmumiem, kuri vēlas stiprināt vai ieviest korupcijas un krāpšanas novēršanas pasākumus organizācijā. Materiāls apkopo galvenos starptautiskās uzņēmējdarbības vadības instrumentus un apraksta to reālu ieviešanu dzīvē. Tajā apkopoti starptautiski visvairāk atzītie korupcijas novēršanas instrumenti uzņēmējdarbībā, kā arī aprakstīti spilgti piemēri no starptautiskās uzņēmējdarbības prakses, ieviešot pretkorupcijas politiku. Materiāls "Ētikas un atbilstības nodrošināšanas rokasgrāmata uzņēmumiem cīņai pret korupciju" latviešu valodā būs pieejams KNAB mājaslapā sadaļā Uzņēmējiem (<http://www.knab.gov.lv/lv/education/uznemejiem/>).

**Korporatīvās pārvaldības komiteja**

Atbildīgā institūcija par LV interešu pārstāvēšanu Korporatīvās pārvaldības komitejā ir TM. Līdzatbildīgās institūcijas – EM, FM, FKTK, VAS Privatizācijas aģentūra (turpmāk – PA).

LV pilntiesīgā dalībnieka statusā piedalās OECD Korporatīvās pārvaldes principu un OECD Vadlīniju par valsts kapitāla pārvaldību pārskatīšanā.

Korporatīvās pārvaldības komiteja

2014. gada 21. februārī norisinājās iepazīšanās vizīte. OECD eksperti tikās ar iesaistītajām ministrijām, lai informētu par pievienošanās procesu.

2014. gada jūnijā ir sagatavots un iesniegts LV pašvērtējums par atbilstību OECD Korporatīvās pārvaldības principiem. TM šim mērķim izveidoja darba grupu, kurā tika pieaicināti arī pārstāvji no Latvijas Universitātes, FKTK, Latvijas Zvērinātu advokātu padomes, Ārvalstu investoru padomes Latvijā, Latvijas Centrālā depozitārija, Latvijas Tirdzniecības un rūpniecības kameras un Uzņēmumu reģistra. Izpētes misija norisinājās 2014. gada 30. jūnijā – 3. jūlijā, un atbilstoši sarunām ar OECD pārstāvjiem LV potenciāli varētu saņemt rekomendācijas veikt atsevišķus uzlabojumus korporatīvās pārvaldības normatīvajā regulējumā, kā arī rekomendācijas uzlabot normatīvā regulējuma piemērošanas praksi.

Starpziņojumu par LV atbilstību OECD Korporatīvās pārvaldes principiem plānots skatīt OECD Korporatīvās pārvaldības komitejā 2014. gada oktobrī (provizoriski – 15. oktobrī), savukārt gala ziņojumu 2015. gadā.

Valsts kapitāla un privatizācijas prakses darba grupa.

2013. gada 29.-30. oktobrī EM un PA pārstāvji piedalījās kārtējā Valsts kapitāla un privatizācijas prakses darba grupas sēdē. 2013. gada 30. oktobrī notika tikšanās ar OECD pārstāvjiem (*Hans Christiansen, Daniel Blume, Lars Erik Fredriksson*), kurā tika pārrunāti jautājumi par LV valsts kapitāla daļu pārvaldības novērtējuma atbilstoši OECD vadlīnijām veikšanu 2013./2014. gadā.

2013. gada novembrī tika uzsākts LV atbilstības vērtēšanas process. No Valsts kapitāla un privatizācijas prakses darba grupas sekretariāta tika saņemts papildus informācijas pieprasījums. EM atbildes uz anketā uzdotajiem jautājumiem (informācijas pieprasījumiem) OECD iesniedza 2014. gada marta sākumā. Savukārt jau 2014. gada februāra vidū Valsts kapitāla un privatizācijas prakses darba grupas sekretariātam tika nosūtīts likumprojekta „Publisko personu kapitālsabiedrību un kapitāla daļu pārvaldības likums” tulkojums angļu valodā, kas uz doto brīdi Saeimā bija pieņemts 1. lasījumā, kā arī citu normatīvo aktu tulkojumi, kas skar valsts kapitāla daļu pārvaldības jomu.

2014. gada 21. februārī vizītē Rīgā ieradās OECD pārstāvji, lai pārrunātu LV valsts kapitāla daļu pārvaldības atbilstības OECD vadlīnijām vērtēšanas procesu.

Valsts kapitāla un privatizācijas prakses darba grupas 2014. gada 2.-3. aprīļa sēdē tika skatīts OECD sagatavotais sākotnējais ziņojums par LV valsts kapitāla daļu pārvaldības atbilstību OECD vadlīnijām. Valsts kapitāla un privatizācijas prakses darba grupas sēdē piedalījās arī LV pārstāvji, kas atbildēja uz OECD sekretariāta un darba grupas dalībnieku jautājumiem.

2014. gada 24. aprīlī EM saņēma Valsts kapitāla un privatizācijas prakses darba grupas priekšsēdētāja vēstuli, kurā sniegti sākotnējie komentāri par LV valsts kapitāla daļu pārvaldības politikas atbilstību OECD valsts kapitāla daļu pārvaldības vadlīnijām. Cita starpā ir uzsvērts, ka LV ir nepieciešams ieviest noteiktus pārvaldes jautājumus, kas ir paredzēti likumprojektā „Publisko personu kapitālsabiedrību un kapitāla daļu pārvaldības likums”, tādēļ ir izšķiroši svarīgi likumprojektu pieņemt Saeimā tuvākajā laikā. Likumprojekts Saeimas ārkārtas 2014. gada 3. jūlija sēdē pieņemts 2. lasījumā, priekšlikumu iesniegšanas termiņš 3. lasījumam noteikts 2014. gada 15. augusts. OECD vērsa uzmanību, ka LV šobrīd nav skaidras valsts īpašumtiesību politikas; ir nepietiekama sadarbība starp ministrijām un citām institūcijām valsts kapitāla daļu pārvaldības jomā; valsts īpašumtiesību funkcijas īstenošana reizēm tiek sajaukta ar citām valsts funkcijām, ietekmējot valsts kapitālsabiedrības darbības nosacījumus; trūkst ikgadēja ziņojuma apkopotā veidā par visām valstij piederošajām kapitāla daļām un kapitālsabiedrībām; padomju neesamība valsts kapitālsabiedrībā neatbilst OECD valsts kapitālsabiedrību pārvaldības vadlīnijām.

2014. gada 27.-29. maijā notika OECD Valsts kapitāla un privatizācijas prakses darba grupas sekretariāta izpētes misija LV, kuras laikā notika tikšanās ar valsts kapitāla daļu turētājiem un citām valsts kapitālsabiedrību (kapitāla daļu) pārvaldē iesaistītajām institūcijām, lai pārrunātu anketās sniegto informāciju vai neskaidros jautājumus.

Plānots, ka 2014. gada 22.-23. oktobra Valsts kapitāla un privatizācijas prakses darba grupas sēdē tiks apstiprināts gala ziņojums par LV, ietverot secinājumus un rekomendācijas.

**Finanšu tirgu komiteja**

Atbildīgā institūcija par LV interešu pārstāvēšanu Finanšu tirgu komitejā irFM. Līdzatbildīgās institūcijas - EM, FKTK, LB. LV komitejas un darba grupu sanāksmēs piedalās ielūgtā statusā.

2014. gada 14.-17. jūlijā norisinājās OECD Finanšu tirgu komitejas misija Rīgā. OECD tikās ar FM, FKTK, PA, Patērētāju tiesību aizsardzības aģentūru, Latvijas Banku, Latvijas komercbanku asociāciju, *Nordea Bank Finland Plc* Latvijas filiāli, AS Swedbank, AS SEB banku. Misijas laikā OECD informēja, ka nesaskata būtiskus riskus LV finanšu sektorā, ņemot vērā vienoto Eiropas Savienības regulējumu, taču OECD ziņojumos parasti tiek ietvertas rekomendācijas.

Sākotnējais ziņojums par LV finanšu sektoru tiks sagatavots un atsūtīts FM saskaņošanai 2014. gada septembra sākumā. Finanšu tirgus komitejas 2014. gada 22. oktobra sanāksmē plānots skatīt sākotnējo ziņojumu. Sanāksmē LV delegācijai būs jāsniedz arī prezentācija par LV finanšu sektoru, tai skaitā par finanšu tirgus regulējumu, finanšu sektora makrouzraudzības jautājumiem un informāciju par risku pārvaldību nerezidentu jomā, savukārt gala ziņojumu plānots skatīt 2015. gadā.

**Apdrošināšanas un privāto pensiju komiteja**

Atbildīgā institūcija par LV interešu pārstāvēšanuApdrošināšanas un privāto pensiju komitejā ir FM. Līdzatbildīgās institūcijas – Labklājības ministrija (turpmāk – LM), EM, Izglītības un zinātnes ministrija (turpmāk – IZM), Iekšlietu ministrija (turpmāk – IEM), AIM, ĀM, FKTK. LV komitejas darbā piedalās ielūgtā statusā.

2014. gada 2.-6. jūnijā Parīzē notika Apdrošināšanas un privāto pensiju komitejas sanāksme, kurā LV delegācija prezentēja LV apdrošināšanas un pensiju sistēmas. OECD Sekretariāts ziņojumā par LV pensiju sistēmas sākotnējo izvērtējumu norādīja, ka 1) LV pensiju sistēma ir balstīta uz skaidru un izsmeļošu regulējumu un nodrošina dalībnieku tiesību aizsardzību; 2) privāto pensiju sistēma ir efektīva – ir nodrošināta uz risku balstīta uzraudzība ar neatkarīgu uzraugu, kura rīcībā ir piemērotas pilnvaras rīkoties un atbilstoši resursi, kā arī ir efektīva licencēšanas procedūra; 3) informācijas publiskošana ir atbilstošā līmenī – brīva piekļuve datiem, daudzpusīgas iespējas finanšu izglītošanās jomā un informācijas pieejamība no dažādiem avotiem (FKTK, VSAA, Manapensija.lv). Tāpat OECD sākotnējā ziņojumā sniedza rekomendācijas. Galvenokārt OECD norādīja uz tirgus koncentrāciju, kas mazina konkurenci, konsolidētu īpašnieku struktūru, kas rada interešu konflikta risku, saprātīga investora principa īstenošanas ierobežojumus un nepieciešamību stiprināt dalībnieku tiesības, kas tika pārrunāts komitejas sanāksmē. Sākotnējais OECD ziņojums par LV apdrošināšanas sistēmu tiks sagatavots un atsūtīts FM saskaņošanai 2014. gada septembra sākumā.

OECD misija Rīgā par pensiju sektoru norisinājās 2014. gada 14.-15. jūlijā, savukārt par apdrošināšanas sektoru – 2014. gada 14., 16., un 17. jūlijā. OECD pārstāvji tikās ar FM, LM, Valsts sociālās apdrošināšanas aģentūru, FKTK, Apdrošinātāju asociāciju, *“Citadele Asset Management”* IPAS, AS "SEB atklātais pensiju fonds". Turpmākās sarunas Apdrošināšanas un pensiju sektora komitejā provizoriski plānotas 2014. gada decembrī, savukārt gala ziņojumu plānots skatīt 2015. gadā.

**Konkurences komiteja**

Atbildīgā institūcija par LV interešu pārstāvēšanuKonkurences komitejā irEM. Līdzatbildīgās institūcijas - Konkurences padome (turpmāk – KP), ĀM, FM un Iepirkumu uzraudzības birojs (turpmāk - IUB).

LV Komitejas un tās darba grupu sanāksmēs piedalās dalībnieka statusā kopš 2012. gada.

LV sākotnējais atbilstības novērtējums OECD rekomendācijām un deklarācijām konkurences politikas jomā tika sagatavots un iesniegts OECD 2014. gada janvārī-februārī.

2014. gada martā-aprīlī tika aizpildīta un nosūtīta OECD anketa par konkurences politikas piemērošanas praksi un regulējumu LV pēdējos 5-10 gados. OECD izpētes misija LV notika 2014. gada 12.-16. maijā, kuras ietvaros notika tikšanās ar LV puses pārstāvjiem no KP, EM, Valsts kancelejas, Patērētāju tiesību aizsardzības centra, Sabiedrisko pakalpojumu regulēšanas komisijas, IUB, Pārresoru koordinācijas centra, Tirdzniecības un rūpniecības kameras, Latvijas darba devēju konfederācijas, kā arī Administratīvo tiesu tiesnešiem, lielāko juridisko biroju pārstāvjiem un mācībspēkiem no Rīgas Ekonomikas augstskolas un Latvijas Universitātes.

Šobrīd Konkurences komitejas ietvaros notiek gala ziņojuma sagatavošana un KP sniedz nepieciešamo papildu informāciju. Gala ziņojuma izskatīšana komitejā plānota 2014. gada decembra un 2015. gada jūnija sanāksmju laikā.

**Fiskālo lietu komiteja**

Atbildīgā institūcija par LV interešu pārstāvēšanuFiskālo lietukomitejā irFM. Līdzatbildīgās institūcijas - Valsts ieņēmumu dienests (turpmāk – VID), IEM.

LV komitejas un darba grupu sanāksmēs piedalās dalībnieka statusā, savukārt BEPS (*Base Erosion and Profit Shifting*) projektā piedalās pilntiesīgā dalībnieka statusā.

OECD Globālā foruma par caurskatāmību un informācijas apmaiņu attiecībā uz nodokļiem ietvaros ir veikts LV normatīvo aktu izvērtējams un sagatavots 1. fāzes izvērtējuma ziņojums (*peer review*), kas tika izskatīts Globālā foruma sanāksmes laikā un 2014. gada 21. martā apstiprināts. Tādējādi ir noslēgts darbs pie LV 1. fāzes izvērtējuma un notiek gatavošanās 2. fāzes izvērtēšanai, kas paredz veikt izvērtējumu par to, kā informācijas apmaiņas jomā notiek normatīvo aktu praktiskā piemērošana.

FM ir iesniegusi izvērtēšanai atbildes uz OECD Fiskālo lietu komitejas iestāšanās anketas sestās nodaļas jautājumiem attiecībā uz kaitīgiem nodokļu režīmiem (*Harmful Tax Practices),* pirmās nodaļas jautājumiem attiecībā uz OECD nodokļu paraugkonvenciju (*OECD Model Tax Convention*), un otrās nodaļas jautājumiem attiecībā uz Nodokļu politikas un nodokļu statistikas jomu (*Tax Policy Analysis and Tax Statistics*),kā arī veikusi nodokļu priekšrocību režīmu pašizvērtējumu. 2014. gada 21. maijā piedaloties OECD Fiskālo lietu komitejas organizētajā kaitīgo nodokļu režīmu foruma kārtējā sanāksmē, FM pārstāvji prezentēja LV nodokļu priekšrocību režīmus. OECD Fiskālo lietu komiteja, kura BEPS projekta ietvaros, uzsākusi LV nodokļu priekšrocību režīmu vērtēšanu pamatā ir atzinusi prezentētos režīmus par nekaitīgiem (izvērtēšana vēl nav pabeigta).

2014. gada jūnijā OECD Fiskālo lietu komitejas organizētajā sanāksmē tika prezentēta LV Nodokļu politikas un nodokļu statistikas joma. OECD izpētes misija plānota 2014. gada otrajā pusē, savukārt gala ziņojumu plānots skatīt 2015. gadā.

**Vides politikas komiteja**

Atbildīgā institūcija par LV interešu pārstāvēšanuVides politikaskomitejā irVides aizsardzības un reģionālās attīstības ministrija (turpmāk **–** VARAM). Līdzatbildīgās institūcijas - EM, Veselības ministrija (turpmāk – VM), IEM, ZM, ĀM, Satiksmes ministrija (turpmāk – SAM).

LV komitejas darbā piedalās ielūgtā statusā. 2014. gada 25. aprīlī komitejas sanāksmē tika prezentēta LV vides politika un institucionālais ietvars. Izpētes misija plānota no 2014. gada 30. septembra līdz 2. oktobrim. Tiek plānotas tikšanās par vides un atkritumu jautājumiem un vizīte uz atkritumu poligonu un/ vai atkritumu pārstrādes rūpnīcu. Pēc misijas OECD gatavos lēmumu uz 2015. gada februāra komitejas sanāksmi.

LV ir sagatavojusi informatīvo ziņojumu (*Brief note*) par vides jautājumiem, ieskaitot atkritumu apsaimniekošanas jomu. Lai nodrošinātu ar vidi saistītās pievienošanās sadaļas izvērtēšanu, sadarbībā ar OECD ekspertiem tiek precizēti iesniegtie ziņojumi, tiek gatavoti normatīvo aktu un politikas plānošanas dokumentu tulkojumi angļu valodā. Īpaša OECD uzmanība ir pievērsta atkritumu apsaimniekošanas jomai.

2014. gada rudenī plānota OECD Resursu produktivitātes un atkritumu darba grupas izpētes misija. 2014. gada decembra darba grupas sanāksmē plānota LV prezentācija par atkritumu saimniecības politiku un institucionālo ietvaru. Diskusija par normatīvajiem aktiem atkritumu jomā un novērtējuma ziņojums paredzēts 2015. gada jūnija darba grupas sanāksmē.

2014. gada 18.-20. novembrī LV ir uzaicināta piedalīties Vides informācijas darba grupā, kur plānota apaļā galda diskusija par LV vides informācijas sistēmas darbību un dažādiem indikatoriem. Šim nolūkam ir jāsagatavo atbildes uz OECD anketas jautājumiem.

Vides politikas komitejas ietvaros VARAM sadarbībā ar FM ekspertiem piedalās Vides un nodokļu ekspertu kopīgajās sanāksmēs.

**Ķimikāliju komiteja**

Atbildīgā institūcija par LV interešu pārstāvēšanuĶimikālijukomitejā irVARAM. Līdzatbildīgās institūcijas - EM, ZM, IEM, LM, SAM, AIM, VM.

2013. gada 15. jūlijā LV saņēma uzaicinājumu kļūt par Ķimikāliju komitejas un Ķimikāliju, pesticīdu un biotehnoloģijas darba grupas sanāksmes dalībnieku. VARAM ir apstiprinājusi gatavību nodrošināt dalību Ķimikāliju komitejā un darba grupā ielūgtā statusā 2014. gadā un dalībnieka statusā - 2015. gadā.

Līdz 2014. gada jūnijam LV bija jāsagatavo informatīvais ziņojums (*Brief note*) par ķimikāliju jautājumiem. Komitejas sēdē 2014. gada 3.-7. novembrī plānots diskutēt par LV sagatavoto ziņojumu. OECD izpētes misija plānota 2014. gada beigās vai 2015. gada sākumā. 2015. gada jūnija Ķīmisko vielu komitejas sēdē plānots skatīt gala izvērtējumu par LV.

**Publiskās pārvaldības komiteja**

Atbildīgā institūcija par LV interešu pārstāvēšanuPubliskās pārvaldībaskomitejā irValsts kanceleja (turpmāk **–** VK). Līdzatbildīgās institūcijas - EM, TM, KNAB, IUB.

LV komitejas darba grupā piedalās ielūgtā statusā.

2014. gada 15.-16. maijā notika OECD eksperta sākotnējā izpētes misija. 2014. gada 1. jūnijā iesniegta Publiskās pārvaldības komitejas pievienošanās izvērtējuma anketa. No 2014. gada 25. jūnijā līdz 4. jūlijam Rīgā tika uzņemta galvenā izpētes misija. Izpētes misijas pirmie secinājumi ir, ka kopumā situācija tiek vērtēta kā pozitīva un eksperti neredz nopietnus šķēršļus pozitīva slēdziena izdarīšanai komitejā. Vairākās jomās LV ir veiksmīgi piemēri (caurskatāmība un sabiedrības līdzdalība budžeta procesā, darbinieku snieguma novērtēšanas sistēma), ar kuriem būtu vērtīgi iepazīstināt OECD dalībvalstis.

Sākotnējo ziņojumu komiteja plāno sagatavot līdz š.g. septembra vidum, 2014. gada 11.-14. novembrī plānota Publiskās pārvaldības komitejas 50. sesija un 14. novembrī tiks izskatīti ziņojumi par kandidātvalstīm. LV būs iespēja prezentēt sevi komitejas locekļiem un atbildēt uz dalībvalstu pārstāvju jautājumiem. 2015. gada janvārī plānota augsta līmeņa politiskā misija. Gala ziņojumu plānots skatīt 2015. gada pavasarī.

**Regulatīvās politikas komiteja**

Atbildīgā institūcija par LV interešu pārstāvēšanu Regulatīvās politikas komitejā ir VK. Līdzatbildīgās institūcijas - TM, EM, Sabiedrisko pakalpojumu regulēšanas komisija (turpmāk – SPRK).

LV komitejas darba grupā piedalās ielūgtā statusā. 2014. gada 15.-16. maijā notika OECD eksperta sākotnējā izpētes misija. 2014. gada 13. jūnijā iesniegta Regulatīvās politikas komitejas pievienošanās izvērtējuma anketa. No 2014. gada 2. līdz 4. jūlijam tika uzņemta galvenā izpētes misija. Izpētes misijas pirmie secinājumi ir, ka kopumā situācija tiek vērtēta kā pozitīva un eksperti neredz nopietnus šķēršļus pozitīva slēdziena izdarīšanai komitejā. Vairākās jomās LV ir veiksmīgi piemēri (sabiedrības līdzdalība, valdības lēmumu pieņemšanas procesa atklātība, administratīvā sloga mazināšanas vietne, Elektroniskā deklarēšanās sistēma), ar kuriem būtu vērtīgi iepazīstināt OECD dalībvalstis.

Sākotnējo ziņojumu komiteja plāno sagatavot līdz septembra vidum, 2014. gada 3.-7. novembrī plānota Regulatīvās politikas komitejas 11. sesija, kur izskatīs ziņojumus par kandidātvalstīm. 2015. gada janvārī plānota augsta līmeņa politiskā misija. Gala ziņojumu plānots skatīt 2015. gada pavasarī.

**Statistikas un statistikas politikas komiteja[[1]](#footnote-1)**

Atbildīgā institūcija par LV interešu pārstāvēšanuStatistikas un statistikas politikaskomitejā ir Centrālā statistikas pārvalde (turpmāk – CSP). LV komitejā ir dalībnieka statuss. 2014. gada 7.-8. aprīlī LV pirmo reizi piedalījās Statistikas un statistikas politikas komitejas sanāksmē.

2014. gada 26.-28. martā notika pirmā OECD Statistikas direktorāta izpētes misija Rīgā, lai izvērtētu LV statistikas sistēmas atbilstību OECD prasībām statistikas jomā. OECD Statistikas direktorāta pārstāvji atzina, ka LV ir pilnībā integrējusies Eiropas statistikas sistēmā, tādējādi tā ir tuvu tiem starptautiskajiem standartiem un prasībām, kādas ir OECD. Daļā nozaru LV statistiku jau ir vērtējis Eiropas Savienības Statistikas birojs *Eurostat*, un OECD balstīsies arī uz šo novērtējumu.

Saskaņā ar izpētes misijā nolemto, CSP visus informācijas pieprasījumus nosūtījusi OECD noteiktajos termiņos. Atsevišķu informācijas pieprasījumu nosūtījumu termiņš (saistībā ar pāreju uz jauno Eiropas kontu sistēmu (ESA2010)) ir noteikts 2014. gada 30. septembris.

Plānots, ka līdz 2014. gada oktobra beigām tiks sagatavots ziņojuma projekts. OECD Statistikas direktorāta izpētes misija plānota 2014. gada 26.-28. novembrī. Ziņojuma gala variantu plānots sagatavot līdz 2015. gada martam un skatīt Statistikas un statistikas politikas komitejas 2015. gada jūnija sanāksmē.

**Ekonomikas un attīstības analīzes komiteja**

Atbildīgā institūcija par LV interešu pārstāvēšanuEkonomikas un attīstības analīzeskomitejā ir EM. Līdzatbildīgās institūcijas - FM, LM, IZM, SM, TM, ĀM, VARAM.

LV komitejas darbā piedalās ielūgtā statusā.

Latvija atbildes uz OECD Ekonomikas departamenta anketas jautājumiem nosūtīja 2014. gada 26. jūnijā. OECD Ekonomikas departamenta izpētes misija notika 2014. gada 4.-6. jūnijā un 26.-27. jūnijā. Plānota arī augsta līmeņa politiskā misija, lai apspriestu izvērtējumu par LV un tā rekomendācijas. Izvērtējumu par LV komitejā plānots skatīt 2014. gada 18.-19. decembrī.

**Izglītības politikas komiteja**

Atbildīgā institūcija par LV interešu pārstāvēšanuIzglītības politikaskomitejā ir IZM. Līdzatbildīgās institūcijas - VARAM, IEM, LM.

LV komitejas darbā piedalās ielūgtā statusā. LV turpina dalību arī vairākos pētījumos, kas saistīti ar izglītības kvalitāti un mācību vidi: skolēnu zināšanu un prasmju dabaszinātnēs, lasīšanā un matemātikā izvērtējums (OECD PISA) un starptautisks mācīšanas un apguves pētījums (OECD TALIS). Vienlaikus LV piesaistīja OECD ekspertus pētījuma par pedagogu atalgojumu īstenošanai. Sadarbība ar OECD ekspertiem pētījuma ietvaros turpinās.

LV dalības OECD Izglītības indikatoru (INES) programmā ietvaros, OECD ikgadējā pārskatā par 2013. gadu „Izglītība īsumā” (*Education at a Glance*), kas tiks publicēts 2014. gada septembrī, pirmo reizi būs iekļauti dati arī par LV izglītības sistēmas indikatoriem.

2014. gada 7. martā rakstiskās procedūras ietvaros apstiprināti OECD Izglītības politikas komitejas tehniskā pārskata koncepcijas apraksti par LV un Kolumbijas pievienošanās procesu. OECD izpētes misija plānota 2014. gada 3.-5. septembrī, savukārt gala ziņojumu plānots skatīt komitejas sēdē 2015. gada novembrī.

**Nodarbinātības, darba un sociālo lietu komiteja**

Atbildīgā institūcija par LV interešu pārstāvēšanuNodarbinātības, darba un sociālo lietukomitejā ir LM. Līdzatbildīgās institūcijas EM, IZM.

LV komitejas un tās darba grupu sanāksmēs piedalās ielūgtā statusā kopš 2013. gada.

Iestāšanās procesa ietvaros komiteja gatavos LV izvērtējumu par darba tirgus un sociālo politiku. 2014. gada jūnijā OECD sekretariāts nosūtīja LV pārstāvjiem sākotnējo anketu. 2014. gada beigās tiek plānota OECD tehniskā vizīte. 2015. gada pavasarī tiks sagatavots LV izvērtējums un oktobrī plānota LV izvērtējuma izskatīšana komitejas sanāksmē.

LV izvērtējuma sagatavošanā uzsvars līdz ar „Ceļa kartē” minētajiem principiem būs uz nodarbinātības jautājumiem (t.sk. nedeklarētā nodarbinātība un diskriminācija darba tirgū), sociālo politiku un emigrāciju.

Papildus iestāšanās procesa aktivitātēm, OECD Nodarbinātības, darba un sociālo lietu komiteja ir uzsākusi zinātniska pētījuma *„Social policies for youth”* īstenošanu (atbilstoši Ministru kabineta 2013. gada 17. decembra sēdes protokola Nr.67 92.§ 5. punktam). Pētījuma mērķis ir izvērtēt jauniešu, kas nemācās, nestrādā un neiegūst arodu (turpmāk – NEET jaunieši), profilu un aktivizācijas iespējas. Pētījuma rezultātā tiks izstrādāts rekomendāciju kopums NEET jauniešu atbalsta mehānismu uzlabošanai. Pētījuma īstenošanā no OECD Nodarbinātības, darba un sociālo lietu komitejas ir saņemti informācijas pieprasījumi, septembra sākumā plānota pētījuma misija uz LV (t.sk. tikšanās ar ministriju pārstāvjiem un attiecīgo jomu praktiķiem), kam sekos pētījuma ziņojuma izstrāde. Plānotais pētījuma izstrādes beigu termiņš ir 2015. gada 30. aprīlis.

**Veselības komiteja**

Atbildīgā institūcija par LV interešu pārstāvēšanuVeselībaskomitejā ir VM.

LV komitejas un tās darba grupu sanāksmēs ielūgtā statusā piedalās kopš 2013. gada. OECD izpētes misija plānota 2014. gada rudenī, savukārt gala ziņojumu plānots skatīt 2015. gadā.

**Tirdzniecības komiteja un Eksporta kredītu darba grupa[[2]](#footnote-2)**

Atbildīgā institūcija par LV interešu pārstāvēšanuTirdzniecības komitejā un Eksporta kredītu darba grupāir EM. Līdzatbildīgās institūcijas ĀM, VM, ZM.

Kopš 2014. gada LV Tirdzniecības komitejā un tās darba grupās piedalās dalībnieka statusā. 2014. gada 13. janvārī Rīgā notika OECD sekretariāta pārstāvju vizīte par Tirdzniecības komitejas jautājumiem, ar mērķi uzsākt darbu pie LV Tirgus atvērtības ziņojuma, kurā tiks vērtēta LV tirdzniecības politikas un investīciju vides regulējuma atbilstība OECD izvirzītajiem pamatprincipiem. 2014. gada 8. maijā OECD sekretariātam tika nosūtītas LV atbildes uz Tirgus atvērtības ziņojuma anketas jautājumiem, kas kalpos par pamatu LV Tirgus atvērtības ziņojuma sagatavošanai. 2014. gada jūlija beigās OECD sekretariāts plāno izsūtīt ziņojuma teksta pirmo versiju saskaņošanai un iespējamiem precizējumiem no LV puses. Nepieciešamības gadījumā 2014. gada septembrī tiks plānota atkārtota OECD Tirdzniecības pārstāvju vizīte Rīgā. Gala ziņojumu plānots skatīt Tirdzniecības komitejas ietvaros 2014. gada oktobrī.

2014. gada 13. martā notika LV eksporta kredīta sistēmas izvērtējums Eksporta kredītu darba grupā, kurā LV prezentācija kopumā tika uzskatīta par pietiekošu, lai sniegtu pozitīvu lēmumu. Ņemot vērā, ka OECD Pretkorupcijas konvencija attiecas arī uz īstermiņa eksporta kredītu garantijām, LV papildus tika lūgta aizpildīt aptaujas anketu par īstenotajām darbībām kukuļdošanas novēršanai oficiāli atbalstītos eksporta kredītos.

2014. gada 20. jūnijā Eksporta kredītu darba grupas slēgtās daļas ietvaros notika LV eksporta kredīta sistēmas izvērtējuma turpinājums, izvērtējot LV praksi pretkorupcijas pasākumu īstenošanā eksporta kredīta garantiju darījumu ietvaros. LV prezentācija kopumā tika uzskatīta par pietiekošu, lai sniegtu pozitīvu lēmumu - atkārtota izvērtēšanas sanāksme nebūs nepieciešama.

**Zivsaimniecības komiteja**

Atbildīgā institūcija par LV interešu pārstāvēšanu Zivsaimniecības komitejā ir ZM.

LV komitejas sanāksmēs piedalās ielūgtā statusā. 2014. gada 3.-5. martā notika sākotnējā izpētes misija. OECD eksperti tikās ar iesaistītajām institūcijām un nevalstiskajām organizācijām, sniedzot informāciju par zivsaimniecības nozari un tās pārvaldību. OECD pārstāvji savukārt informēja LV pusi par pievienošanās procedūru. Notika arī izpētes brauciens uz LV zivsaimniecības nozarē darbojošiem uzņēmumiem.

Šobrīd OECD (ārēji piesaistīts eksperts) gatavo ziņojumu. ZM aktīvi sadarbojas ar piesaistīto ekspertu, konsultējot un sniedzot nepieciešamos datus par LV zivsaimniecības nozari. 2014. gada oktobra sanāksmē tiks skatīts starpziņojums, savukārt 2015. gada aprīļa sanāksmē tiks skatīts gala ziņojums.

**Zinātnes un tehnoloģiju politikas komiteja**

Atbildīgā institūcija par LV interešu pārstāvēšanuZinātnes un tehnoloģiju politikaskomitejā ir IZM. Līdzatbildīgās institūcijas VARAM, EM, VM, ZM.

LV komitejas darbā piedalās ielūgtā statusā.

2014. gada 6.-7. marta komitejas sanāksmē tika izvērtēts LV sākotnējais memorands attiecībā uz zinātnes un tehnoloģiju sadaļu, kā arī apstiprināta aptaujas anketa. OECD tehniskā misija plānota 2014. gada rudenī. Pirmais ziņojums par LV komitejā plānots 2014. gada 20.-22. oktobrī, savukārt gala izvērtējums plānots 2015. gada pavasarī.

**Digitālās ekonomikas politikas komiteja[[3]](#footnote-3)**

Atbildīgā institūcija par LV interešu pārstāvēšanuDigitālās ekonomikas politikas komitejā ir VARAM. Līdzatbildīgās institūcijas SAM, EM, TM, ĀM, IEM, AIM, KM, VK.

LV regulāri piedalās komitejas sanāksmēs dalībnieka statusā kopš 2009. gada.

2014. gada 18.-20. jūnijā komitejas sanāksmē tika izvērtēts LV sākotnējais memorands attiecībā uz informātikas un komunikāciju sadaļu, apstiprināta aptaujas anketa, kā arī prezentēta LV situācija attiecībā uz komitejas pārziņā esošajiem instrumentiem. Prezentācijā uzsvars tika likts uz informācijas sistēmu un tīklu drošību, platjoslas attīstību, publiskā sektora informācijas atkalizmantošanu, norādot uz LV sasniegumiem un nākotnes izaicinājumiem šajās jomās.

LV ir nosūtīta aptaujas anketa, kura jāizpilda līdz 2014. gada jūlija beigām. Tehniskā misija tiek plānota 2014. gada septembra beigās vai oktobra sākumā. Pirmais ziņojums par LV plānots 2014. gada 11.-12. decembrī vai 2015. gada sākumā.

**Patērētāju aizsardzības politikas komiteja**

Atbildīgā institūcija par LV interešu pārstāvēšanuPatērētāju aizsardzības politikaskomitejā ir EM. Līdzatbildīgās institūcijas Patērētāju tiesību aizsardzības centrs (turpmāk – PTAC), VM, VARAM, LM, TM, AIM, SAM, IZM, FM, Datu valsts inspekcija.

Kopš 2013. gada LV komitejā ir dalībnieka statuss.

2014. gada 7.-9. aprīļa komitejas sanāksmē tika izvērtēts LV sākotnējais memorands attiecībā uz patērētāju aizsardzības sadaļu, kā arī apstiprināta aptaujas anketa, kuras iesniegšanas datums ir 2014. gada 31. jūlijs. Aptaujas anketā valsts sniedz patērētāju tiesību aizsardzības jomas politikas aprakstu un informāciju par politikas realizēšanu. Pēc aptaujas anketas izvērtēšanas tiks organizēta tehniskā misija. Kopumā paredzētas divas misijas. LV ziņojums komitejā varētu tikt skatīts 2015. gada rudens sesijā.

Latvijas sākotnējā memoranda sadaļās ir minēti arī OECD juridiskie instrumenti (t.sk. Attīstības sadarbībā, Lauksaimniecībā, Zivsaimniecībā, Zaļajā izaugsmē, Pamatotībā, integritātē un caurspīdīgumā, Kodolenerģijā, Kuģubūvē un jūras transportā, Mazos un vidējos uzņēmumos, Tūrismā), par kuriem atbildīgās komitejas nav norādītas „Ceļa kartē”. OECD sekretariāts kopā ar atbildīgajām OECD komitejām un darba grupām sniegs viedokli par šiem instrumentiem 2015. gada otrajā pusgadā.

Paralēli darbībām, kas vērstas uz Latvijas pievienošanos OECD, nozaru ministrijas aktīvi piedalījās OECD komitejās un darba grupās regulārā darba ietvaros. Konkrēts nozaru ministriju un citu institūciju aktivitāšu uzskaitījums 1. pielikumā.

**IV SECINĀJUMI**

Izvērtējot iesaistīto institūciju sniegto informāciju, ĀM ierosina Ministru kabinetam pieņemt zināšanai iesniegto informatīvo ziņojumu.

Pateicoties iesaistīto institūciju kvalitatīvi un laicīgi iesniegtajai informācijai, kā arī izveidotajai sadarbībai ar OECD komiteju pārstāvjiem, iespējams secināt, ka tehniskās pievienošanās sarunas notiek pēc iepriekš izstrādātā grafika, kas ļauj cerēt uz sarunu noslēgšanu līdz 2015. gada beigām. ĀM aicina iesaistītajām ministrijām un institūcijām turpināt līdzšinējo aktīvo darbu ar mērķi pievienoties OECD atbilstoši izstrādātajam laika grafikam.

Papildus vēršam uzmanību uz iespējamo pievienošanās procesa aizkavēšanās risku, ja OECD Korporatīvās pārvaldības komiteja sniegs negatīvu atzinumu par LV gatavību pievienoties OECD. Līdz šim OECD dažādos formātos ir vairakkārt vērsis uzmanību uz LV neatbilstību OECD Vadlīnijām par valsts kapitāla pārvaldību. 2014. gada 22.-23. oktobra Valsts kapitāla un privatizācijas prakses darba grupas sēdē plānots apstiprināts gala ziņojums par LV. Ja līdz šim datumam Saeimā nebūs apstiprināts „Publisko personu kapitālsabiedrībuunkapitāla daļu pārvaldības likums”, kas cita starpā paredz atjaunot Padomes, sagaidāms, ka OECD dalībvalstis konstatēs LV neatbilstību OECD Vadlīnijām par valsts kapitāla pārvaldību.

Lai sekmētu OECD Korporatīvās pārvaldības komitejas pozitīvu atzinumu LV gatavībai pievienoties OECD, nepieciešams pieņemt likumprojektu „Publisko personu kapitālsabiedrībuunkapitāla daļu pārvaldības likums” Saeimas 3. lasījumā līdz š.g. septembrim.

Iesniedzējs: ārlietu ministrs E. Rinkēvičs

Vīza: valsts sekretāra p.i.

valsts sekretāra vietniece Eiropas lietās I. Skujiņa

31.07.2014. 17:00

4 897

Elīna Brimerberga,

Ekonomisko attiecību un attīstības sadarbības politikas departamenta

OECD un ekonomiskās sadarbības nodaļas vecākā referente

Tālr.: 67015996, e-pasts:elina.brimerberga@mfa.gov.lv

1. Iepriekšējais komitejas nosaukums: Statistikas komiteja [↑](#footnote-ref-1)
2. Saskaņā ar 2014. gada 1. jūlija Ministru kabineta sēdē apstiprināto uzdevumu pārdali starp EM un ĀM ārējās ekonomiskās politikas jomā, ar 2014. gada 1. augustu ĀM ir atbildīga par OECD Tirdzniecības komiteju, EM ir atbildīga par Eksporta kredītu darba grupu. [↑](#footnote-ref-2)
3. Iepriekšējais komitejas nosaukums: Informācijas, datoru un komunikācijas politikas komiteja [↑](#footnote-ref-3)